ประกาศกรมสรรพสามิตประกาศกรมสรรพสามิตเรื่องหลักเกณฑ์ วิธีการ และเงื่อนไขว่าด้วยการนำสินค้าออกจากโรงอุตสาหกรรมไปเก็บไว้ในคลังสินค้าทัณฑ์บนหรือนำสินค้าจากคลังสินค้าทัณฑ์บนกลับคืนไปเก็บในโรงอุตสาหกรรมหรือจากคลังสินค้าทัณฑ์บนแห่งหนึ่งไปเก็บไว้ในคลังสินค้าทัณฑ์บนอีกแห่งหนึ่ง------------------------- อาศัยอำนาจตามความในมาตรา๑๙ (๑) (๒) และมาตรา ๔๔ วรรคสอง (๑)แห่งพระราชบัญญัติภาษีสรรพสามิต พ.ศ. ๒๕๒๗ อธิบดีกรมสรรพสามิตกำหนดหลักเกณฑ์ วิธีการและเงื่อนไขไว้ ดังต่อไปนี้ หมวด ๑ การนำสินค้าออกจากโรงอุตสาหกรรมไปเก็บไว้ในคลังสินค้าทัณฑ์บน ข้อ ๑ผู้ประกอบอุตสาหกรรมผู้ใดประสงค์จะนำสินค้าซึ่งยังมิได้เสียภาษีออกจากโรงอุตสาหกรรมไปเก็บไว้ในคลังสินค้าทัณฑ์บนแห่งใดให้ยื่นคำขอต่ออธิบดี ตามแบบ ภษ. ๐๑ - ๐๑ คำขอตามวรรคหนึ่งในกรุงเทพมหานครให้ยื่น ณ กรมสรรพสามิต ในจังหวัดอื่นให้ยื่น ณ สำนักงานสรรพสามิตจังหวัด ข้อ ๒ในกรณีที่อธิบดีเห็นสมควรจะสั่งให้ผู้ประกอบอุตสาหกรรมทำสัญญาหรือวางประกันตามแบบ ภษ. ๐๔ - ๐๒ ก็ได้ ข้อ ๓ผู้ประกอบอุตสาหกรรมต้องปฏิบัติตามเงื่อนไข ดังต่อไปนี้ (๑)เมื่อผู้ประกอบอุตสาหกรรมจะนำสินค้าออกจากโรงอุตสาหกรรมไปเก็บไว้ในคลังสินค้าทัณฑ์บนตามที่ได้รับอนุญาตไว้แล้วตามข้อ ๒ ในวันเวลาใดก็ให้แจ้งเป็นหนังสือต่อผู้อำนวยการกองการสามิตหรือสรรพสามิตจังหวัดแล้วแต่กรณีเพื่อทราบล่วงหน้าไม่น้อยกว่า๗ วัน และให้ผู้อำนวยการกองการสามิตหรือสรรพสามิตจังหวัดออกหนังสืออนุญาตตามแบบภษ. ๐๒ - ๐๑ให้แก่ผู้ประกอบอุตสาหกรรม พร้อมทั้งส่งสำเนาหนังสืออนุญาตดังกล่าวให้เจ้าพนักงานสรรพสามิตประจำโรงอุตสาหกรรมทราบถ้าโรงอุตสาหกรรมและหรือคลังสินค้าทัณฑ์บนตั้งอยู่ต่างเขตจังหวัดกันให้ส่งสำเนาหนังสืออนุญาตนั้นให้สรรพสามิตจังหวัดและเจ้าพนักงานสรรพสามิตประจำคลังสินค้าทัณฑ์บนในเขตท้องที่ที่คลังสินค้าทัณฑ์บนนั้นตั้งอยู่ทราบด้วย (๒)ก่อนนำสินค้าออกจากโรงอุตสาหกรรมไปเก็บไว้ในคลังสินค้าทัณฑ์บน ผู้ประกอบอุตสาหกรรมจะต้องแจ้งให้เจ้าพนักงานสรรพสามิตประจำโรงอุตสาหกรรมหรือเจ้าพนักงานสรรพสามิตในเขตท้องที่ที่โรงอุตสาหกรรมนั้นตั้งอยู่ทราบล่วงหน้าก่อนทุกครั้งและต้องให้เจ้าพนักงานสรรพสามิตหรือพนักงานเจ้าหน้าที่ตรวจสอบจำนวนหรือหีบห่อสินค้านั้นก่อนที่จะนำออกจากโรงอุตสาหกรรม อธิบดีหรือสรรพสามิตจังหวัดอาจสั่งให้ผู้ประกอบอุตสาหกรรมทำเครื่องหมายแสดงประเภทและชนิดสินค้าน้ำหนักหรือจำนวนบรรจุไว้ทุกหีบห่อและเครื่องหมายอื่นใดให้เห็นชัดเจนด้วยว่าเป็นสินค้าที่นำไปเก็บ ณคลังสินค้าทัณฑ์บนด้วยก็ได้ (๓)การนำสินค้าไปเก็บไว้ในคลังสินค้าทัณฑ์บนนั้น ผู้ประกอบอุตสาหกรรมต้องนำไปโดยพาหนะและตามเส้นทางที่ได้รับอนุญาตไว้แล้วเท่านั้น ห้ามมิให้ใช้พาหนะหรือเส้นทางอื่นเป็นอันขาด และต้องมีหนังสืออนุญาตตามแบบ ภษ. ๐๒ -๐๒ ซึ่งเจ้าพนักงานสรรพสามิตผู้ตรวจสอบตาม (๒) ออกให้กำกับสินค้านั้นไปด้วย การนำสินค้าไปเก็บที่คลังสินค้าทัณฑ์บนถ้าอธิบดีหรือสรรพสามิตจังหวัดเห็นเป็นการสมควรจะสั่งให้เจ้าพนักงานสรรพสามิตควบคุมสินค้าไปส่งด้วยก็ได้ (๔) เมื่อนำสินค้าไปถึงคลังสินค้าทัณฑ์บนแล้วผู้ประกอบอุตสาหกรรมต้องแจ้งให้เจ้าพนักงานสรรพสามิตในเขตที่คลังสินค้าทัณฑ์บนนั้นตั้งอยู่หรือเจ้าพนักงานสรรพสามิตประจำคลังสินค้าทัณฑ์บนทราบโดยด่วนเพื่อทำการตรวจสอบก่อนนำเข้าเก็บในคลังสินค้าทัณฑ์บน (๕) ผู้ประกอบอุตสาหกรรมต้องนำสินค้าที่ได้รับอนุญาตนั้นไปให้ถึงและนำเข้าเก็บในคลังสินค้าทัณฑ์บนโดยถูกต้องครบถ้วนถ้านำสินค้านั้นไปไม่ถึงและไม่นำเข้าเก็บในคลังสินค้าทัณฑ์บนไม่ว่าจะมีเหตุสุดวิสัยหรือเหตุประการใดเกิดขึ้นก็ตามผู้ประกอบอุตสาหกรรมจะต้องเสียภาษีสำหรับสินค้าที่ขาดจำนวนไปตามอัตราภาษีในขณะที่นำออกจากโรงอุตสาหกรรม ข้อ ๔สินค้าอุตสาหกรรมบางประเภทหรืออุตสาหกรรมการเกษตรที่มีการผลิตเป็นฤดูกาล อธิบดีจะอนุมัติให้ไม่ต้องปฏิบัติตามเงื่อนไขข้อ๓ ได้ตามที่เห็นสมควร หมวด ๒ การนำสินค้าจากคลังสินค้าทัณฑ์บนกลับคืนไปเก็บในโรงอุตสาหกรรม หรือคลังสินค้าทัณฑ์บนอีกแห่งหนึ่ง ข้อ ๕ผู้ประกอบอุตสาหกรรมผู้ใดประสงค์จะนำสินค้าจากคลังสินค้าทัณฑ์บนกลับคืนไปเก็บไว้ในโรงอุตสาหกรรมหรือจากคลังสินค้าทัณฑ์บนแห่งหนึ่งไปเก็บไว้ในคลังสินค้าทัณฑ์บนอีกแห่งหนึ่งนั้น ให้ใช้แบบ ภษ. ๐๑- ๐๒ ภษ. ๐๒ - ๐๒ ภษ.๐๒ - ๐๓ และ ภษ. ๐๔ - ๐๒และปฏิบัติตามความในหมวด ๑ โดยอนุโลม ข้อ ๖ในกรณีที่เจ้าของคลังสินค้าทัณฑ์บนประสงค์จะเลิกกิจการคลังสินค้าทัณฑ์บนและอธิบดีสั่งให้ผู้ประกอบอุตสาหกรรมนำสินค้าจากคลังสินค้าทัณฑ์บนไปเก็บไว้ในโรงอุตสาหกรรมหรือคลังสินค้าทัณฑ์บนอื่นนั้น ให้ใช้แบบ ภษ. ๐๑- ๐๒ ภษ. ๐๒ - ๐๒ ภษ.๐๒ - ๐๓ และ ภษ. ๐๔ - ๐๒และปฏิบัติตามข้อ ๒ ข้อ๓ และข้อ ๔ แห่งหมวด ๑ โดยอนุโลม ประกาศณ วันที่ ๒๔ กุมภาพันธ์ ๒๕๒๙ เฉลิมชัย วสีนนท์ อธิบดีกรมสรรพสามิต[รก.๒๕๒๙/๓๔/๘พ/๑ มีนาคม ๒๕๒๙] ธิดาวรรณ/ แก้ไข ๑๑ ตุลาคม ๒๕๔๕ A+B(C)